Carly hou egter vol sy en Graeme, met wie sy in Julie getroud is, steur hulle nie aan die kritiek nie, ook nie aan die “vreemde kyke” wat hulle soms in die supermark kry nie.
Sy vertel sy is in die Kaap gebore en het in Gauteng grootgeword. Sy het Graeme twee jaar gelede ontmoet toe sy saam met haar pa, Gavin Grimett (47), en suster, Savannah (18), van die Kaap na Durban verhuis het.
“Dit was nie liefde met die eerste aanblik vir my nie,” vertel sy oor die oomblik toe sy hom ontmoet. “Hy sê altyd dit was liefde met die eerste aanblik vir hom,” sê sy. “Maar ons het net oor dans gepraat.” Dit was vir haar merkwaardig dat Graeme, wat nasionale kleure in baldans en Latyns-Amerikaanse dans verwerf het, eers in sy 40's begin dans het.
“Graeme was baie ondersteunend. Hy het geen druk op my geplaas nie. Eers later het hy erken hy het gevoelens vir my ontwikkel. Ek dink ek het net die troos nodig gehad, en toe op hom begin verlief raak.”
Sy vertel haar ma, Pearl Schäper (50), in Pretoria was baie meer ondersteunend oor die vriendskap tussen hulle. “My pa was baie agterdogtig. Hy het vir my gesê hy is bekommerd oor die liefdevolle kyke wat Graeme my gee en dat hy my gewig net te fyn dophou!”
Haar pa was kwaad toe hy uitvind hulle het sowat twee maande ná hul ontmoeting ’n romantiese verhouding aangeknoop. Sy meen dit was vir haar ma waarskynlik minder erg omdat daar ook ’n groot ouderdomsverskil van sowat 18 jaar tussen haar ma se ouers was.
“My pa het eindelik tot ander insigte gekom en dit aanvaar. Ek dink dit is omdat hy kan sien dat Graeme my goed behandel.” Sy vertel sy is baie lief vir hom. “Graeme is baie geestelik. Hy is ’n stabiele mens en ongelooflik lojaal. Ek dink my pa sal eerder wil hê dat ek by ’n ouer man is wat vir my omgee as iemand wat my sleg behandel.”
Sy vertel sy het ’n veganistiese aanlyn winkel en Graeme deel met sy goeie sakevernuf raad uit. Dit beteken egter nie dat hulle nooit vassit nie. Carly vertel sy is die “kreatiewe een” en Graeme is “old school”. Hy is baie meer konserwatief in sy manier van dink, veral oor danstegnieke.